Az Országgyűlés KDNP-s alelnöke szerint szerdán és csütörtökön agresszív politikai provokátorok vonultak a Kossuth térre, és amit tettek, azzal a keresztény értékeket valló magyar embereket gyalázták.

Évek óta nem látott tüntetési hullámot váltott ki a túlórák növelését célzó, rabszolgatörvényként is emlegetett jogszabály parlamenti elfogadása. Az ellenzék a parlamentben, a diákok az utcákon folytatták a tiltakozást, már-már a 2006-os zavargásokat idéző körülmények között.

Azok, akik az elmúlt napok agresszív cselekményeinek résztvevői voltak, nem tisztelnek senkit és semmit - mondta Latorcai János, az Országgyűlés KDNP-s alelnöke pénteken az MTI-nek. A kormánypárti politikus kifejtette: a tüntetők nem tisztelik az alapvető értékeket, nem tisztelnek másokat, nem tisztelik a kereszténységet, „a nemzet karácsonyfáját, magát a karácsonyt, a kis Jézust sem”. Kitért arra, hogy a tüntetők azt kiabálták, égjen a karácsonyfa, égjen a rendőr, ezzel a keresztény értékeket valló magyar embereket gyalázták.

Ezeknek az agresszív politikai provokátoroknak egyetlen céljuk van csak, a balhé és a rongálás

- jelentette ki Latorcai. Az Országgyűlés alelnöke hosszasan részletezte, hogy a szerda és csütörtök esti tüntetések résztvevői a nemzet karácsonyfája körül elhelyezett, a rászoruló gyermekek részére készített szánkó-kerítést szétrugdosták, a díszvilágítást elszaggatták. A karácsonyfa drótkötelét kibontották, a fát megpróbálták feldönteni. 20 szánkó eltűnt, egyet felgyújtottak, nemzet főterére frissen telepített növények egy részét kitépkedték, a rendezett parkot feldúlták. Felidézte, hogy a tüntetők a Parlamentet tojással dobálták, és az egyik ablakát is betörték.

Ami történt, számunkra elfogadhatatlan, mert a törvényeket mindenkinek be kell tartania. A hétköznapi emberek betartják a törvényeket, nem lopnak és nem rongálnak. A törvényeket a politikai provokátoroknak is be kell tartani, ők sem lophatnak, ők sem rongálhatnak

- jelentette ki Latorcai János.

A túlóratörvény elfogadása miatt kirobbant parlamenti botrányról és az azt követő tüntetésekről itt olvashatnak bővebben.